Der er stor tilfredshed at spore, når Region Nordjylland mandag eftermiddag gør foreløbig status over, hvordan 'store vaccinedag' er forløbet. 10.000 nordjyder bliver mandag vaccineret mod covid-19, og det er indtil videre gået fuldstændig som planlagt. Det oplyser Region Nordjylland i en pressemeddelelse. - Det er gået supergodt i dag. Borgerne kom fra morgenstunden i et jævnt flow, og der har ikke været kø af nogen betydning. Alt i alt har der været en god stemning alle steder i det nordjyske, siger chef for covid-19-indsatsen i Region Nordjylland, Jan Nybo. Dagen er en generalprøve, hvor Region Nordjylland skal teste, om man er klar til at vaccinere i stor skala, som regionen forventer at skulle i gang med om ganske kort tid. Overkom hurtigt startvaskeligheder I Region Nordjylland har primært medicinstuderende, men også pensionerede sygeplejersker, vaccineret i seks vaccinationscentre i Frederikshavn, Hjørring, Aalborg, Hobro, Aars og Thisted. - Vi havde startvanskeligheder med vores kaldetavler, der fortæller borgerne, hvor længe de har siddet til observation, men det fik vi hurtigt løst, så det har ikke haft nogen betydning for forløbet andet end, at enkelte borgere ventede lidt mere end de 15 minutter, man skal observeres, siger Jan Nybo. Han roser personalet, der har håndteret storskala-vaccinationen. - Alle har knoklet med stor energi og godt humør og har været med til, at dagen er forløbet så godt. Det fås ikke bedre, siger Jan Nybo. Sidste borger blev vaccineret klokken 20 mandag aften.

Opsummering:
Det er gået rigtig godt med storskala-vaccinationen i Region Nordjylland, hvor vi vaccinerer 10.000 nordjyder på én dag. Sådan lyder meldingen mandag eftermiddag fra Region Nordjylland.